BLSลุยเจาะ‘คนรุ่นใหม่’เพิ่มฐาน30%
บล.บัวหลวง ลุยขยายฐานลูกค้า เจาะกลุ่มคนรุ่นใหม่ ดึง “ภาวิทย์” ให้ความรู้ลงทุนหุ้น
13 ก.ค. 2555

บล.บัวหลวง ลุยขยายฐานลูกค้า เจาะกลุ่มคนรุ่นใหม่ ดึง “ภาวิทย์” ให้ความรู้ลงทุนหุ้น
นายบรรณรงค์ พิชญากร กรรมการผู้จัดการ กิจการค้าหลักทรัพย์ บริษัทหลักทรัพย์ (บล.) บัวหลวง (BLS) เปิดเผยว่า แผนการดำเนินงานปีนี้จะเน้นการขยายฐานนักลงทุน ซึ่งคาดว่าจะเพิ่มขึ้น 30% จากปีก่อนที่มี 3.9 หมื่นบัญชี เน้นการให้ความรู้กลุ่มคนรุ่นใหม่ที่นิยมซื้อขายผ่านบัญชีอินเทอร์เน็ต โดยดึงนายภาวิทย์ กลิ่นประทุม นักลงทุนรุ่นใหม่ ที่ประสบความสำเร็จการลงทุน มาเป็นที่ปรึกษาการลงทุน เจาะกลุ่มลูกค้าคนรุ่นใหม่โดยเฉพาะ
ช่วงครึ่งปีแรก บริษัทมีบัญชีลูกค้าจำนวน 4.7 หมื่นบัญชี มีการซื้อขายสม่ำเสมอ จำนวน 30% ของบัญชีซื้อขายหุ้นทั้งหมด โดยการซื้อขายผ่านอินเทอร์เน็ต 50% ของบัญชีซื้อขาย ตั้งเป้าหมายส่วนแบ่งการตลาด (มาร์เก็ตแชร์) ปีนี้ 5% จากปีก่อน 4.79% โดยไม่คาดหวังมาร์เก็ตแชร์ แต่จะเน้นขยายฐานลูกค้ามากกว่าการสร้างรายได้ ปัจจุบันใบสำคัญแสดงสิทธิอนุพันธ์ (DW) ได้รับความสนใจอย่างมากเป็นอันดับ 1 ในสัดส่วน 80% ของยอดการซื้อขาย DW ทั้งระบบที่มีประมาณ 200-300 ล้านบาทต่อวัน